นั่งรถจากหัวหินกลับกรุงเทพโดยแวะตัวเมืองเพชรบุรีกินก๋วยเตี๋ยวกับซื้อขนมของฝากกันเรียบร้อยแล้ว อยู่ๆ สมาชิกในรถบอกว่าอยากกินชาเย็น แวะหาที่ซื้อให้หน่อย คนขับรถเลยแวะเข้าเพ็ชรปิ่นแก้ว โห...บรรยากาศวังเวงเวิ้งว้าง จำได้ว่าสมัยเรียนมหาวิทยาลัย เราเคยแวะซื้อขนมที่เพ็ชรปิ่นแก้วกัน ที่จอดรถงี้แน่นเอี้ยด ไหนจะรถใหญ่รถเล็ก ไหนจะแผงแม่ค้าพ่อค้าสารพัดเต็มไปหมด แต่วันนี้ไม่มีทั้งคนซื้อและคนขาย ในอาคารตลาดร้าง ที่จอดรถโล่งว่าง มีแค่ฝั่งร้านแม่กิมไล้ที่ยังพอมีแม่ค้าอยู่บ้าง แต่ก็ไม่เยอะ

ระหว่างรอสมาชิกไปหาซื้อน้ำ เราก็ลงไปเดินเล่น แม่ค้าเรียกเรากันใหญ่ให้ชิมขนมชิมน้ำตาลสด แต่ขนมเราเพิ่งซื้อมาเต็มพิกัดจากตัวเมืองเพชรบุรี ไม่เอาแล้ว พอดีเห็นร้านขายทอดมันเลยถามว่าขายมั้ย เพราะดูเหมือนจะเก็บร้านแล้ว แม่ค้าบอกว่าขายจ้า ชุดละ 20 บาท เราเลยสั่ง 3 ชุดเผื่อคนอื่นด้วย 

แม่ค้าทำทอดมันให้เรา ใช้เวลาพอควร ตั้งแต่ปั้น ทอด เตรียมแตงกวาและน้ำจิ้มใส่ถุง กลิ่นทอดมันกระจายฟุ้ง ลูกค้าคนอื่นๆ ที่อยู่ในร้านแม่กิมไล้เลยเดินมาสั่งกันใหญ่ ขายดีเลยทีนี้ เราถามแม่ค้าว่าวันนี้เงียบจัง ปกติเป็นยังไงบ้าง แม่ค้าบอกว่าเงียบแบบนี้ทุกวัน ต้องรอเทศกาลถึงจะขายดี 

ทอดมันรสชาติโอเค มีน้ำจิ้มแตงกวาให้ด้วย 